
	Κύπριοι βραβευμένοι συγγραφείς παιδικής λογοτεχνίας

Την Πέμπτη 18 Δεκεμβρίου πραγματοποιήθηκε, στο Σπίτι της Κύπρου, η εκδήλωση Τρεις κύπριοι βραβευμένοι συγγραφείς παιδικής λογοτεχνίας.

Η Ομ. Καθηγήτρια του Εθνικού και Καποδιστριακού Πανεπιστημίου Αθηνών κ. Αναστασία Κατσίκη-Γκίβαλου και ο συγγραφέας-εκπαιδευτικός, Πρόεδρος του Κύκλου Ελληνικού Παιδικού Βιβλίου κ. Βαγγέλης Ηλιόπουλος μίλησαν για την εξέλιξη της παιδικής λογοτεχνίας στην Κύπρο, παρουσίασαν τα βιβλία Το κόκκινο φόρεμα της Σαβέλ της Μαρίνας Μιχαηλίδου-Καδή, Οι Αργοναύτες του χρόνου της Άννας Κουππάνου και Το Δελτίο Καιρού της Βιολέτας του Φάνη Χατζηαναστασίου και συνομίλησαν με τους συγγραφείς.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και ιδιαίτερα τους συγγραφείς, οι οποίοι, μεταξύ άλλων διακρίσεων που έχουν λάβει, έχουν τιμηθεί και με το Κυπριακό Κρατικό Βραβείο Λογοτεχνίας για Μικρά Παιδιά. 
Η κ. Γκίβαλου ξεκίνησε την ομιλία της με μία ευσύνοπτη αναφορά στη μακρά ιστορία της παιδικής λογοτεχνίας στην Κύπρο, που ξεκινά από τα τέλη του 19ου αιώνα, και την εξέλιξή της έως σήμερα. Αναφερόμενη στους καλεσμένους συγγραφείς επεσήμανε ότι έχουν συνεισφέρει με τα βιβλία τους στην αναζωογόνηση της κυπριακής λογοτεχνίας. Η σύγκρουση ενηλίκων-ανηλίκων, η αντιθετική θέαση της ζωής, η διάσταση αλλά και η σύνθεση φαντασίας και πραγματικότητας, αποτελούν τα χαρακτηριστικά στοιχεία του κειμένου είπε για το βιβλίο του Φάνη Χατζηαναστασίου. Η διακριτική και διεισδυτική ματιά της συγγραφέως στην ψυχολογία των μυθοπλαστικών ηρώων και η προβολή ενός αυτόνομου παιδιού που, παρά την αφέλεια και την παιδικότητά του, αντιμετωπίζει με κριτική ματιά αλλά και συναίσθημα τα γεγονότα γύρω του, είπε μιλώντας για το έργο της Μαρίνας Μιχαηλίδου-Καδή, ενώ για την Άννα Κουππάνου ανέφερε ότι ασχολείται με κοινωνικά ζητήματα και θέματα που απασχολούν τα παιδιά και τους νέους, σχέσεις γονιών-παιδιών, τη φιλία μεταξύ συνομηλίκων, τον έρωτα, τη συνεργασία και τον αγώνα για την επιτυχία ενός σκοπού.

Ο κ. Ηλιόπουλος υποστήριξε ότι η καινούργια γενιά των κύπριων συγγραφέων παιδικής λογοτεχνίας διακρίνεται για μια καινούργια θεματική, για αισθητικά καταξιωμένα βιβλία με μια καινούργια ματιά. Προσεγγίζοντας, όπως είπε, τα παρουσιαζόμενα βιβλία από τη σκοπιά του συγγραφέα και του δασκάλου, συνομίλησε με τους συγγραφείς και τους έθεσε πολύ ενδιαφέροντα ερωτήματα για την περιπέτεια γραφής των βιβλίων τους. 
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.

